
PREDGOVOR HRVATSKOM IZDANJU 


U današnjem nemirnom svijetu mladež je 
bez orijentacije. Muče je problemi života. Ne 
zna , gdje su prave vrijednosti. Gleda mnoge 
nepravde oko sebe. Terorizam, materijalizam, 
uživanje u seksualizmu i drogi, alkoholu, samo- 
ubijstva. Ratne opasnosti. Strahovi svih vrsta... 

Takvoj mladeži Ivan Pavao II., veliki pri- 
jatelj mladeži, govori stalno svuda po svijetu, 
gdje god dođe. U lipnju 1984. godine ovako 
je govorio u Švicarskoj: »Nemojte dopustiti, da 
vas ubiju strahovi i tjeskobe. Nemojte gubiti 
nade. Budite čuvari nade u svijetu. Tražite 
svjetlo u noći vašeg života u ovom svijetu, u 
kojemu je tama zavladala. Znajte dobro, da je 
Isusov Križ simbol, znak nade i sretnije buduć- 
nosti za svijet. S Križa nam dolazi glas Onoga, 
kojega ljudi jednoć ne htjedoše primiti i pri- 
kovaše Ga na Križ. On je pobijedio sve muke 
i smrt na Križu i svima govori: »U svijetu 
ćete trpjeti, ali budite hrabri, nebojte se, jer 
ja sam pobijedio svijet« (Iv 16,33). Vjera u 
Krista spasava svijet. Vjera u živoga Krista, 
koji je došao da spasi svijet. Povežite se s 
Kristom svaki dan. S Kristom će vaš život 
postati bogat i naći ćete smisao svom životu. 
U Kristu se Bog približio čovjeku. Bog, koji 
je Ljubav. S tom Ljubavlju Bog govori svako- 
me od vas kao svom sinu, kao svojoj kćeri. 
U Kristu je život. U Njemu se rješavaju sve 
zagonetke života . Svatko se susreće s Kristom 
i Njegovom porukom na poseban, osoban način. 
Krist vam pruža temeljne istine, koje oslo- 
bađaju od strahova , koji vode u smrt i u 
propast. On vam govori o svrsi vašega života 
i vodi vas da se vječno povežete s Bogom. 
Biti Kristov, biti kršćanin , draga mladeži, zna- 
či reći DA drukčijem životu, nego što ga gle- 
date oko sebe, koji vam zadaje stravu. Po- 
slušajte Krista, koji govori: »Ja sam Put, 
Istina i Život « (Iv 14,6). Raspeti i uskrsli 

Kri'št naučit će vas , kako riješiti životne te- 
škoće, životne probleme u današnjem svijetu , 
koji je u tami . Naučit će vas, gdje je laž, 
a gdje istina. Izvući će vas iz ropstva, u koje 
današnja mladež upada po svemu svijetu. Krist 
oslobađa od očaja i smrti. Križ je Njegov znak 
nade i pobjede nad svim patnjama, nad gri- 
jehom, nad vječnom smrću. 

Pozivljem vas, da se odazovete Kristu, 
kipji je govorio i govori: »Dođi i pođi za 
vrtnom! «(Lk 18,22). Svoje mlade talente pružite 
Kristu, da ih On blagoslovi. Vi trebate Kristu. 
Vi ste budućnost svijeta...« 

Ujedinjeni Narodi proglasili su godinu 
1985. Godinom mladeži. Papa je pozvao mlade 
iz svega svijeta, da se u što većem broju oda- 
zovu i dođu na Cvjetnicu u Rim, da se s njim 
susretnu i porazgovore izbliza. Tko može, neka 
iskoristi taj susret s Kristovim zamjenikom 
na zemlji. Za početak Nove Godine Papa je 
za dan mira odabrao temu: MLADEŽ I MIR ! 

Za bolje upoznavanje Isusa Krista, njegove 
muke i smrti za spas čovječanstva, hrvatskoj 
katoličkoj mladeži pružamo razmišljanja o 
Križnom Putu Kristovu, što je na francuskom 
jeziku napisao prijatelj mladeži P. Bertrand, 
a to je drugo ime Jean-Marie de Reville, koje 
vam je ime poznato po njegovoj knjizi, pre- 
vedenoj na hrvatski pod naslovom NEKA 
KRIST ISPUNI TVOJ ŽIVOT. 

Potrudio sam se, da i ovu njegovu knjigu 
o Križnom Putu prevedem za hrvatsku kato- 
ličku mladež, jer joj želim sreću na ovom i 
na drugom svijetu. Jedan francuski mladić 
nedavno je pisao piscu: 

»Velika Vam hvala za ova razmatranja, 
za ova razmišljanja, koja su mi pomogla vratiti 
se vjeri, molitvi i sakramentima! « 

Srećko Bošnjak 

UVOD 

Vrijeme prolazi vrlo brzo, vrtlog poslova 
lako nas zarobi, pa ako se ne znamo za- 
ustaviti, prepuštamo se ropstvu, životu, koji 
nas vuče s mnoštvom kao slijepce. Trebamo 
naći vremena za glavnu stvar, da razmislimo 
o svrsi života. 

Razmišljanja o Muci Kristovoj, posebno o 
Kristovu Križnom Putu, pomoći će nam da se 
upitamo o smislu svoga života, o načinu 
mišljenja, o molitvi, o djelovanju, o radu. 
Treba da se oslobodimo svega, što nas je za- 
robilo, od svega, što vodi u grijeh, od svega, 
što nas odvraća od Boga, da se obnovimo, da 
postanemo drugi ljudi, novi ljudi, nova mla- 
dež. Ali to nije lako, razumije se. To je vrlo 
zahtjevno! 

Ali nije li vlastitost mladeži, da bira ono, 
što je zahtjevno, što je teško i mučno, što 
košta, da na kraju postigne mir, radost zbog 
pobjede? 

Neka ova razmišljanja pruže svakom mla- 
diću, svakoj djevojci između vas svjetlo i mir 
na putu Krista i Djevice Marije! 


7 


KAKO OBAVITI KRIŽNI PUT 

Križni Put razdijeljen je u 14 postaja. Za 
svaku postaju: 

— pročitati naslov, zatim onaj, koji pred- 
vodi, neka izmoli: »Klanjamo Ti se, Kriste, i 
blagoslivljemo Te, je si po svom Svetom Križu 
otkupio svijet«; 

— zatim pročitati razmišljanje za određe- 
nu postaju, ali polako; 

— svatko će u tišini primijeniti na se 
što je pročitano. To je važno. To je glavna 
stvar; 

— zatim se završava moleći Oče naš, 
Zaravo Marijo ili činom Vjere, Ufanja i Lju- 
bavi, ili kojom drugom molitvom ili poznatom 
pjesmom, koja odgovara dotičnoj postaji. 

Potom se prelazi na slijedeću postaju. 

PRIPRAVNA MOLITVA 

Isuse, Ti si došao na ovaj svijet, da nas 
spasiš od grijeha i od smrti. 

Vrlo često birao sam što je lakše u životu, 
kao i ostalo mnoštvo, život »nizbrdo«... 

Po zaslugama svoje Svete Muke, daj mi 
pomoć da bježim od grijeha, da mrzim grijeh, 
kako bih se stalno što više povezivao s Tobom. 

Daj mi snage, da pobijedim, da sebe po- 
bijedim, da izabirem što je Dobro, da rastem 
u Ljubavi i Svetosti. 

To Te molim po Djevici Mariji, Tvojoj i 
mojoj Majci. Amen. 


9 


Prva postaja 

Isus 
osuđen 
na smrt 

Isus je uhvaćen kao zločinac a izdao Ga 
je jedan od njegovih apostola, Juda Iškariotski. 

Nakon podnesene agonije, smrtnog straha, 
bičevanja, krunidbe trnovom krunom, Isusa 
su svezanih ruku pokazali svjetini. 

Svjetina urla: »Na smrt, na smrt, raspni 
ga... I Pilat Ga predade, da Ga razapnu«. 

Pilat iz straha i kukavičluka, Židovi iz 
okrutnosti i mržnje svezali su Isusove ruke i 
ubili Ga. 

Pilat i Zidovi, da... Ali oni ne bijahu 
sami! I ja sam vezao Isusu ruke i ja sam Ga 
ubio! Kada? 

Svaki put, kad sam ušutka vao glas svoje 
savjesti, da bih slijedio zov ovog svijeta, gri- 
ješnog svijeta... 

Svaki put, kad je Bog htio da mi govori, 
a ja sam zatvarao svoje srce za Njegovu Riječ 
i za Njegovu milost... 

Svaki put, kad sam se crvenio i stidio 
Krista pred drugima. 

Svaki put, kad sam se stidio kršćanskog 
znaka na sebi... 

Svaki put, kad sam za druge bio primjer 
sablazni po svojim riječima, svojim govorom, 
svojim držanjem, čitanjem... 

Svaki put, kad sam propustio da govorim 
o Evanđelju, koje su drugi očekivali od mene... 

Tko nije sa mnom, taj je protiv mene! 
Ako sam Ja s tobom, nije važno, što su drugi 
protiv tebe! 

Druga postaja 

Isus 
uzima 
na se Križ 

»Uzeše, dakle, Isusa, koji noseći svoj Križ, 
izađe iz grada prema mjestu, koje se zove 
Kalvarija, a židovski Golgota«... 

Križ sam stavio na zid svoje sobe, oko 
vrata... 

Cesto činim znak Križa na sebi... 

Ali, jesam li mislio na to, što predstavlja 
taj Križ na zidu, Križ oko moga vrata, znak 
Križa, što ga često u brzini učinim na sebi? 

Križ me podsjeća: 

Da je Isus trpio i umro na Križu-za me! 

Da se Isus iz ljubavi prema meni potpuno 
predao! 

Da uvijek trpi, kad se od Njega udaljuje- 
mo. Da trpi za me, zbog mene! 

Da sam kršten, otkupljen u Krvi, koju 
je On prolio za me! 

Da se On stalno daruje, prikazuje za me 
u Žrtvi Svete Mise, koja je nastavak Žrtve 
na Križu! 

Danju i noću čekam Te na Oltaru, u 
Tabernakulu. Dođi k meni! 

Neka Tvoj Križ ne bude samo ukras ili 
pobožni umjetni predmet. Nek Te podsjeća 
na moju Muku za te podnesenu, nek te pod- 
sjeća koliko te ljubim! 

Treća postaja 

Isus pada 
prvi put pod Križem 

Ako zrno ne padne u zemlju, ne može 
donijeti ploda... 

Isus je zrno. Svojim je apostolima ispri- 
povjedio priču o sijaču. 

Izađe sijač da sije. Dok je sijao, nešto 
zrnja pade na rub puta. Doletješe ptice i po- 
zobaše ga. Nešto zrnja opet pade na kamenitu 
zemlju, s malo zemlje, odmah izniknu, jer 
zemlja bijaše plitka. Kad sunce ogranu, izgori, 
te — jer ne bijaše korjena, — osuši se. Nešto 
opet pade u trnje, pa ga trnje uguši. Nešto 
pade na dobru zemlju, i dade mnogo ploda... 

Ja, koja sam vrsta zemlje? 

Jesam li na rubu puta, gdje najmanju zapreku 
i neugodnost, najmanji napor ne htjedoh pod- 
nijeti, i napustih Riječ Božju? 

Imam li srce kamenito, u kojemu Riječ 
Božja ne može uhvatiti korjena? 

Imam li srce puno trnja, gdje mane, poroci 
i rđavi običaji dovode me brzo do grijeha? 

Imam li, napokon srce spremno da prihvati 
Riječ Božju? Srce plemenito i spremno za 
napor, za trud, odgovarajući s DA u potpu- 
nosti na sve zahtjeve? 

Sinko moj, kćeri moja, prema primjeru 
Presvete Majke Marije, nauči odgovoriti s DA, 
uvijek spremno na poziv Očev! Otvori svoje 
srce za Riječ Očevu, za Riječ Božju! Jesi li 
odlučio, odlučila donositi mnogo ploda? 

Donosit ćeš mnogo ploda i bit ćeš sretan, 
sretna, ako tvoj život bude potpuni dar, pot- 
puno darovanje Bogu! 


15 


Četvrta postaja 

Isus 
susreće 
svoju Majku 

Evanđelja ne govore ništa, da bi Djevica 
Marija nešto učinila ili rekla za vrijeme jav- 
nog djelovanja svog Božanskog Sina Isusa. 

Ipak, jedna vrlo stara predaja govori o 
jednom susretu Djevice Marije i Isusa. Uosta- 
lom, Marija uvijek bijaše sjedinjena sa svojim 
Sinom, Ona Mu uvijek bijaše prisutna. 

Isus je došao na ovaj svijet po Djevici 
Mariji. 

Djevicu Mariju, svoju Majku pridružio je 
svom otkupiteljskom djelu u tolikoj mjeri, da 
je Marija nazvana Suotkupiteljica. 

Isus Joj je povjerio brigu za Sv. Ivana, 
i cijelu Crkvu. 

Marija, Kristova Majka, bdije nad Crkvom. 

Marija je Majka uvijek prisutna u Crkvi. 
Marija je Majka, koja razumije svoju djecu. 
Marija je Majka, koja posreduje kod svog Sina 
Božanskoga za svoju posvojenu djecu. 

A kod mene, kakvo mjesto ima Djevica 
Marija? Da nije, možda, dio starih stvari 
postavljenih u muzeju kao lijepa uspomena? 
Čini li Ona sastavni dio mog života? 

Je li Djevica Marija pratilica, koja bdije 
nada mnom, koja je uza me, koju molim, u 
koju imam pouzdanje? 

Djevica Marija cijelog svog života po- 
svećena je svom Sinu, sjedinjena sa svojim 
Sinom, prisutna kod svog Sina. Djevica Marija 
je Majka, koja me mora privlačiti svom Sinu, 
koja me treba pomagati, da se predam Njemu, 
i da Ga slijedim u svemu svom životu. 

Peta postaja 

Jedan čovjek 
pomaže Isusu 
nositi Križ 

Sveta Evanđelja izvješćuju, kako je dola- 
zio zemljoradnik Simun iz svog polja, u kojem 
je radio, pa se vraćao kući, da se odmori. Ali 
vojnici ga prisiliše, da pomogne ovom osuđe- 
niku nositi Križ. Nije imao drugog izbora. 
Prihvatio je Isusov Križ jednostavno stoga, da 
izbjegne nezgode s rimskim vojnicima. 

Ali postoji drukčiji način da se pomogne 
Isusu nositi Križ. Dragovoljno, iz ljubavi, a 
ne prisiljeno. Takav se način sviđa Isusu. 

Pomagati Isusu Kristu nositi Njegov Križ 
mogu: 

— svaki put, kad raspoloženo i plemenito 
prihvaćam da poslužim bližnje, članove, pri- 
padnike Kristova Tajanstvenog Tijela-Crkve, 
one koji su na j zapušteni ji, koji su u najvećoj 
patnji i muci, koji su najpotrebniji, najnapu- 
šteniji. »Što god učinite mojoj najmanjoj braći, 
meni ste učinili!« 

— svaki put, kad svojevoljno prihvaćam 
teškoće i iskušenja, koje mi pripušta, a da se 
ne opirem, ne izmičem, a da ne mrmljam... 
imajući uvijek pouzdanja u Isusa Krista; 

— svaki put, kad se odričem svojih osje- 
ćanja, svojih želja, svoje volje, kako bih vršio 
Njegovu volju, tražeći kakva je Njegova volja 
u vezi s mojim životom, nastojeći, da je sprem- 
no ispunim. 

Bože moj, prihvaćam pomagati Tvom 
Božanskom Sinu nošenjem Njegova Križa iz 
ljubavi, svojevoljno, plemenito, svaki put, kako 
se Tebi bude svidjelo, i kad Ti se bude svidjelo. 
Pomozi mi da izađem iz sebe, da budem uvijek 
spreman nositi svoj križ, da budem uvijek 
spreman prihvatiti ga, znajući da tako sudjelu- 
jem u Muci Tvog Sina, da sudjelujem u Ot- 
kupljenju! 

Šesta postaja 

Veronika pomaže Isusu 
da obriše svoje lice 


) 

I 

Potresena na pogled Isusova lica, zama- 
zanog krvlju, znojem, zemljom i pljuvačkom 
iz neprijateljskih usta, pobožna Veronika pri- 
skočila je, da pomogne Isusu, pružila mu ma- 
ramu, da obriše svoje lice. Predaja veli, da je 
na marami ostala utisnuta slika Isusova lica. 

Svaki je kršćanin pozvan po svom zvanju 
djeteta Božjega, da Bogu ne smeta, da u njemu 
Bog izgrađuje svoju sliku, da bude što sličniji 
Bogu. To je svetost. S jedne strane dopustiti, 
da ga Bog ispuni svojim milostima, a s druge 
strane nastojati svaki dan sve više izgrađivati 
sliku Božju u sebi. 

Mnogi ljudi i žene uspjeli su, da ih Bog 
rasvijetli, da se dotjeraju i izgrade, da su 
postali za nas uzori i primjeri, koje nam Crkva 
predlaže, da ih nasljedujemo, te da postanu 
naši zaštitnici kod Boga. I ti sveci i svetice 
nisu u životu svi činili izvanredne stvari. Mno- 
gi od njih živjeli su običnim životom, ali su 
izvanredno vršili najsitnije stvari u životu 
svakog dana. 

I ja, kao dijete Božje, pozvan sam na 
svetost. Najprije pozvan sam da ne smetam 
Bogu, da me ispuni svojom milošću, da budem 
uz Boga, da ne stavljam nikakve zapreke Bo- 
žjem svjetlu i Božjoj volji. Pozvan sam da 
izvanredno obavljam najobičnije stvari, koje 
će izgrađivati moj život svakodnevno, da ži- 
vim u suglasnosti sa svojom vjerom, da živim, 
kako me uči Evanđelje. 

Jesam li spreman raditi i živjeti, da po- 
stanem svet? 

Jesam li otvoren Bogu? Dopuštam li Bogu, 
da djeluje u meni? Jesam li spreman sve 
učiniti, kako bih izvanredno ispunjao volju 
Božju u najmanjim stvarima u dnevnom ži- 
votu? U svemu, počevši od svojih staleških 
dužnosti? 

Sto čekam, da se uputim prema vrhunci- 
ma svetosti, da se uputim putem Krista i 
svetaca svih vremena? Počet ću odmah! 

Sedma postaja 

Isus pada 
drugi put pod križem 



22 


Kad napasti žestoko navale, dogodi mi se 
da padnem. Kad kušnje i teškoće iznenada 
nahrupe, kad mi moj križ izgleda težak, u 
napasti sam, da sve pustim kraju. Tako je, to 
moram priznati: padam unatoč nastojanja da 
izbjegnem padanju, unatoč svojih odluka, da 
ću se junački držati... Pitam se često, gdje ću 
naći potrebnu jakost, da se dignem i ponovo 
uputim unatoč svega, kao što je činio Isus 
Krist. 

Tu snagu Isus je već predvidio: ostavio 
nam je Kruh za jakost, Putnički Kruh, Po- 
pudbinu* Euharistiju. 

Kao što alpinisti, koji se upute na osvaja- 
nje kojeg vrhunca, moraju redovito obnavljati 
svoje snage, tako i ja na svom putovanju, da 
osvojim vrhunce svetosti, moram se dizati od 
svojih padova, moram ih izbjegavati uz nove 
snage, moram izbjegavati, da se ne »stropo- 
štam« potpuno, moram se često osnažiti, po- 
trebna mi je Euharistija, koju mi je Isus 
ostavio. 

Jesam li shvatio, da mi je Bog potreban 
kod penjanja prema vrhuncima svetosti? Inače 
sam neću tamo stići! 

Kakvo mjesto ima Misa u mom životu 
svake sedmice? 

Je li mi jasno, da je Misa susret s Kris- 
tom i da mi pod Misom Isus daje svoje Tijelo 
kao hranu, da postanem jači? Ne jači po sa- 
mom sebi, nego jači, što dopuštam Kristu, da 
uđe u moj život, da djeluje u meni! 

Osiguravam li vrijeme, da se pripravim 
za Pričest (ispovijeđu, dostojnim ponašanjem, 
poštivanjem)? 

Osiguravam li vrijeme za zahvalu nakon 
svake Pričesti, moleći žarko Isusa za Njegovu 
pomoć i jakost? 

Osma postaja 


Isus tješi 
zaplakane žene 

Možda im nije bilo teško zaplakati, ali 
iskreno su plakale i iskreno žalile osuđenog 
Isusa na smrt. Isus se zaustavlja i upravlja 
im ozbiljne riječi: »Ne plačite za mnom, nego 
plači te za sobom i za svojom djecom!« 

Isus ih želi poučiti: mnogo je lakše plakati 
zbog tuđe nesreće i bijede. Teže je plakati 
zbog svojih grijeha, zbog svoje vlastite bijede, 
a to Isus od nas traži. 

A da bismo mogli plakati zbog svojih 
grijeha, treba da najprije priznamo, da smo 
griješnici. Vrlo često nam je lako uprijeti 
prstom, pokazivati nekog drugog, koji je uči- 
nio neko zlo, nego da vidimo »gredu«, koja 
se nalazi u našem oku, kako govori Evanđelje. 

Moram oplakivati svoje grijehe. Moram 
ih oplakivati ne samo zato, što« su u mojim 
očima to ljudski neuspjesi, nego ih moram 
oplakivati, jer su zapreka, koju stavljam Lju- 
bavi Božjoj, Volji Božjoj nada mnom. Priznati 
se grješnikom, plakati zbog svojih grijeha, 
obraćati se neprestano, eto, to je što Isus Krist 
traži od mene. 

Na putu svetosti, Krist pruža ne samo 
putnički Kruh-Euharistiju, nego i još jedan 
Sakrament, a to je Pokora, Ispovijed. Kao 
što je potrebno pregledavati i popravljati auto 
ili koji bilo stroj, i to redovito, tako je i za 
me potreban pregled i popravak, ako želim 
stići na kraj svog putovanja. 

Po Sakramentu Pokore, priznajem se grje- 
šnikom, oplakujem svoje grijehe, odlučujem 
obraćati se, da više ne padnem, da ne posrnem, 
optužujući se zbog svojih grijeha svećeniku, 
koji je mjesto Krista, i koji me odrješuje od 
mojih grijeha u ime Božje. 

Da li se priznajem grješnikom? Jesam li 
svjestan težine grijeha? Jesam li svjestan po- 
trebe Sakramenta Pokore, kako bih stigao na 
kraj putovanja? 

Deveta postaja 

Isus pada 
treći put pod križem 

Na putu prema vrhuncima svjetlosti, može 
mi u neke dane izgledati da sam skoro pri 
kraju, pri vrhu: još nekoliko koraka, još samo 
nešto napora i muke... 

I Isus je gledao vrh Kalvarije... Još samo 
malo, i eto Ga na vrhu... Ali ponovo pad, još 
bolniji, još ranjiviji. Ali Isus se ponovo diže, 
ponovo ustaje i mučno kroči, da stigne na 
kraj! 

Pad, ponovni pad, to je često moje iskus- 
tvo. I kad mislim, da sam pobijedio, dolazi do 
još strašnijeg pada... 

Sto da onda činim? 

Čemu onda Pričest svake nedjelje? Koja 
mi korist? 

Čemu onda ispovijedati se, kad padam 
ponovo u iste grijehe? 

Čemu? Neću nikad stići do kraja... 

Čemu? Jednostavno da stigneš na kraj, 
do vrha! U tom je svetost! 

Mučim se, da stignem do kraja, do vrha! 

Ponovo se dižem, da stignem do kraja! 

Ponovo se pričešćujem, jer sam upoznao 
svoju slabost, da stignem do kraja. 

Ponovo se ispovijedam, da unatoč svojih 
posrtaja pokažem Bogu da Ga ljubim iznad 
svega i da želim stići do kraja. 

Jer svetost nije lagodno putovanje ravnom 
crtom, bez padova. Svetost znači ići naprijed, 
preko brda i dolina, padajući i dižući se. 
Dižući se pokazujem ljubav i želju da bolje 
činim, da se stalno obraćam, da stalno ustajem, 
kako bih stigao do vrhunca. 


27 


Deseta postaja 


Na Kalvariji 
s Isusa 
skidaju odjeću 



Isus je pred svjetinom. Pred mnoštvom. 
S jedne strane mnoštvo se podsmjehuje, vrije- 
đa, ruga se, zadaju teške udarce, izgovaraju 
prostote, surovi su, grubi, puni mržnje i zlobe. 

S druge strane Krist, u koga upiru prstom, 
obliven krvlju, prašan, popljuvan. Na Njegovu 
licu, teško nagrđenu, odsijeva ljubav, oprašta- 
nje, mir, blagost, čistoća. 

Moram priznati, da na svom putu u neke 
dane dolazim do raskrižja, kad mi se ukazuje 
široki put. Dolazim do dvaju suprotnih nat- 
pisa i oznaka. 

Jedan natpis usmjeruje me u pravcu ši- 
rokom i privlačivom, kojim »svijet« bez teš- 
koće ide. Natpis me pozivlje, da ću u tom 
pravcu naći lakoću, ugodnost, udobnost i sve 
što mi je potrebno za sretan život bez muke i 
napora. 

Drugi smjer pokazuje mi put uži, trnovi- 
tiji, a na njemu piše »Vječna sreća«, do koje 
vodi puteljak, uzak put Blaženstva, put Evan- 
đelja. 

Moram se odlučiti za izbor: 

— ili s mnoštvom izabrati lagodnost, se- 
bičnost, nečistoću, oholost... 

— ili se uputiti s Isusom Kristom uskim 
putom, koji vodi do prave Sreće uz muke, uz 
napor svaki dan. 

Programi tih dvaju puteva su jasni. Svrha 
im je jasna, ali putovi su suprotni: jedan 
vodi k Sreći, a drugi k nesreći... 

Do mene stoji, koji ću put izabrati... S 
Kristom ili protiv Krista. Samo su ta dva 
puta. Treći ne postoji. Ali, ako želim savršeno 
uspjeti, moram se uputiti sigurnim putom, uz 
Krista. Jesam li odlučio s Kristom, pa makar 
i uz najteže muke? 

Jedanaesta postaja 


Isus 
razapet 
na Križ 

Kad se jednom čovjek za nešto odluči, 
treba mu se toga i držati. Kad se izabere cilj, 
treba k tom cilju i težiti. Izbor se slobodno 
učini, pa treba prihvatiti i posljedice. 

Krist je želio ići do kraja. I išao je. Sti- 
gao je do kraja. Ali to »do kraja« značilo je 
prihvaćanje i posljedica. Isus je raspet, Isus 
je prikovan na Križ. Svojevoljno je izabrao 
smrt na Križu. 

Ako odlučim ići uskim putem Blaženstva, 
znam da je put težak i da mi treba ići njim 
do kraja, ne obazirući se nazad. To je moj 
način da budem raspet, da budem prikovan 
na Križ. 

Biti prikovan ne znači biti lišen slobode. 
Kad se uputim na planinu, prema nekom tjes- 
nacu, moram se držati oznaka uz put da budem 
siguran, da ću stići na kraj. Ako se toga ne 
budem držao, auto me može strovaliti u pro- 
valiju zauvijek... 

Na putu svetosti, ako sam ga izabrao, u 
isto vrijeme odlučio sam držati se i oznaka, 
koje su određene. Oznake su tu, da mi olakšaju 
putovanje i da mi pomognu stići do kraja. 

Zapovijedi su na putu, kao što su Blažen- 
stva, koje moram poštivati, kojih se moram 
držati, ako želim sretno stići do kraja. Ako 
bih samo jednu zapovijed odbacio i ne bih 
se nje držao, izlažem se opasnosti da skrenem 
s puta i stignem u provaliju. Zapovijedi, Bla- 
ženstva, Evanđelje, to su normalni uvjeti, po- 
trebni uvjeti da ostvarim svoje putovanje. 

Kakvo je moje držanje, kakav je moj 
stav prema Zapovijedima, prema Evanđelju? 
Da li ga nastojim prekrojiti prema svom uku- 
su? Ako tako radim, izlažem se opasnosti da 
ne stignem na svoj cilj. Jesam li svjestan o 
važnosti Zapovijedi, o važnosti Evanđelja? Vo- 
dim li o tome račina? 

Dvanaesta postaja 


Isus 
umire 
na Križu 



32 


»Oče, oprosti im, jer ne znaju što čine... 
Ženo, evo ti sina... Ivane, evo ti Majke. Za- 
ista, još danas bit ćeš sa mnom u raju... 
Žedan sam...« 

I naklonivši glavu, Isus izdahnu. 

Ljudski govoreći, sve je gotovo, sve je pro- 
palo. Više se neće govoriti o tom osuđeniku. 
Mrtav je. Svi njegovi govori, sve njegove 
propovijedi bit će brzo zaboravljene... 

A ipak, sad tek sve počinje. Nakon Uskrsnu- 
ća, nakon Uzašašća, nakon Duhova, Crkva, 
rođena iz probodenog Srca Isusova, počinje se 
razvijati i rasti. Apostoli, prvi kršćani postaju 
heroji Kristovi. Oni propovijedaju, navješćuju 
i svjedoče pred svima o osuđenom Kristu na 
smrt, ali koji je uskrsnuo od mrtvih. Propo- 
vijedaju, da sada tek sve počinje, da se svi 
trebaju obraćati, da se svi trebaju krstiti i 
prihvatiti put koji Crkva navješćuje, i koji 
vodi na vrhunce svetosti. 

Na tom putu nisam sam. Ja sam u maršu 
uz sve one, koji su kao i ja, kršteni, koji 
imaju vjeru u Boga, koji imaju vjeru u Krista. 
I ta velika obitelj u maršu jest Crkva, jest 
Tajanstveno Tijelo Kristovo, kojem je On Gla- 
va. 

U obitelji svaki ima svoje mjesto, svaki ima 
svoj posao, da bi se sve odvijalo dobro i da 
bi se svaki mogao razvijati, rasti i biti sretan. 
U Crkvi je slično. Svaki ima svoje mjesto i 
svoju ulogu. 

Koje je moje mjesto u Crkvi? 

Jesam li svjestan, da neću moći sam stići 
na vrhunce svetosti i da mi je potrebna Crkva? 
Slušam li Papu, Kristova zamjenika na zemlji? 

Koje su, zapravo, moje dužnosti, moje dje- 
latnosti, moje službe u toj velikoj obitelji? 
Sto ja doprinosim, kako bi svi mogli napredo- 
vati i razvijati se, rasti? 

Trinaesta postaja 


Isusa 
skidaju 
s križa 

Isusa skinuše s Križa i predadoše Ga Njego- 
voj Majci, Djevici Mariji. Ona promatra svoga 
Sina, koji je mnogo propatio. On, nevin, On, 
Jaganjac bez mane, koji se predao za sve ljude, 
da bi imali život Božanski, i to u obilju. 

U svakoj Misi Isus se ponovo prikazuje na 
nekrvan način svom Ocu nebeskom, da se svi 
ljudi svih pokoljenja mogu koristiti Njegovom 
jedinom Krvnom Žrtvom. 

Krštenjem sam postao jedan od »spašenih«, 
i moram sa svoje strane postati jedan od 
»spasitelja«. Moram ne samo razvijati Božanski 
život u sebi, nastojati da taj život božanski 
primljen u Kristu raste sve više, nego moram 
se brinuti da se taj život porodi i da raste u 
drugima. 

Jesam li svjestan svoje kršćanske dužnosti? 

Sto činim, da taj život raste u meni (molitva, 
razmišljanje o Riječi Božjoj, primanje Sakra- 
menata, posebno Ispovijedi i Pričesti ...)? 

Nađem li vremena da bolje upoznam taj 
Dar, što mi ga Bog daje pozivljući me da 
postanem Njegovo dijete (proučavam li krš- 
ćansku nauku, čitam li vjerske časopise, vjer- 
ske knjige...)? 

Jesam li misionar, poslanik u svojoj obitelji, 
u školi, u svojoj župi, u svom naselju, kod 
sviju, koje susrećem? 

Sta zapravo činim, da drugi upoznaju po- 
trebu, da postanu djecom Božjom, da i drugi, 
već kršteni, pa rade na tome, da raste i da 
se razvija taj Božanski život u njima. 




Četrnaesta postaja 

Isusa 
polažu 
u grob 



Isusovo mrtvo tijelo staviše u grob. Ali On 
nije ostao u grobu: treći dan ustao je iz groba, 
uskrsnuo je! Polaganje u grob nije zadnja 
riječ. 

Razmišljanja o Križnom Putu svršavaju za- 
dnjom Postajom. Za nekoliko časaka ostavit 
ću ovu Knjižicu, stavit ću je na stol ili u 
ladicu... Ali, pažnja! Ova razmišljanja, kao ni 
Križni Put Isusov, ne smije se zaustaviti u 
»grobu« moje ladice. Moraju »uskrsnuti«. Ka- 
ko? Moram prihvatiti savjete, predložene u 
ovim razmišljanjima, napose u određenoj stva- 
ri, da ih primjenjujem na svoj život čitave 
sedmice. 

Tako će ova razmišljanja donijeti plod, 
»uskrsnut će«, bit će za me prigoda truda i 
rada i napretka na putu, koji me vodi prema 
vrhuncima svetosti. 

Sad ću u sabranosti prihvatiti određenu od- 
luku (poniznost, molitva, Ispovijed, ne bojati 
se pokazati kršćaninom, služenje bližnjima, 
svetost i Blaženstva, Euharistija...). 

Završna molitva 


Bože moj, na kraju ovog Križnog Puta, 
želim Te zamoliti, da mi pomogneš, kako bih 
uvijek i svakog časa svog života mogao živjeti 
u suglasnosti sa svojom vjerom i s Evanđeljem. 
Želim zamoliti milost svagdanjeg obraćenja, 
svagdanjeg napora, svagdanjeg nastojanja, 
svagdanje službe drugima, svagdanjeg opra- 
štanja, svagdanje vjere. 

Pomozi mi, da na svaki način držim zadanu 
riječ, da se držim određene odluke u svom 
dnevnom životu. Pomozi mi penjati se, uz 
pomoć Djevice Marije, moje Majke, prema 
vrhuncima svetosti, kako bih mogao jednog 
dana Tebi vječno pjevati hvale u slavi ne- 
beskoj. Amen. 


38 


RAZMATRANJA 


KRŠĆANSKO SVJEDOČENJE (R. Latourelle). Poznati teolog i 
pisac predočuje značaj kršćanskog svjedočenja za da- 
našnjeg čovjeka. Suvremeni kršćanin radije slijedi svjedoke 
nego učenjake. Đožansko svjetlo koje odsjeva u životu 
kršćanskog svjedoka prelijeva se na ljude koji ga susreću. 
Oni se zanimaju za to svjetlo $ nastoje se sami njime prožeti. 

SNAGA KRŠĆANSKE LUDOSTI ( T. Goričeva) Sveti je Pavao 
rekao: Ja propovjedam Krista raspetog, Židovima sablazan, 
poganima ludost a kršćanima božansku mudrost. Ne- 
vjernicima se doista i danas pričinja vjera i život s raspetim 
Kristom ludošću. Ali osvjedočeni vjernici upravo u tome 
nalaze snagu božanskih razmjera, neopisivu svagdanjim 
rječnikom. 

JOBOVE KĆERI (T. Goričeva). Ruska obraćenica u ovoi knjizi 
raspravlja o dostojanstvu žene, koje je nažalost često naj- 
više srozano tamo gdje se najviše govori o emancipaciji 
žene. Ona osvjedočeno razmišlja o istinskom ženinom 
dostojanstvu koje se postiže suočeniem s Kristom koji 
svojom milošću uzdiže dostojanstvo svake liudske osobe. 

ČOVJEK NEPRESTANO TRAŽI SREĆU (T. Goričeva). Čovjek ne 
živi samo o kruhu nego o svakoj riječi koja izlazi iz Božjih 
usta. Toga čovjek mora biti svjestan u potrazi za srećom. 
Knjiga je u pripremi. 

O VRIJEDNOSTI KRŠĆANSTVA I NEVRUEDNOSTI KRŠĆANA 

(M. Berdjajev). Ruski filozof i pisac se uhvatio u koštac s 
čestim prigovorom: Kršćanstvo je manjkavo, svijet se ne 
mijenja na bolje. Obnova svijeta po kršćanstvu uvelike ovisi 
o ljudskoj slobodi, samoprijegoru i povezivanju s milošću 
uskrsnuloga Gospodina 

SVJEDOČANSTVA O POMIRENJU S BOGOM (M. Dangoisse). 
Kroz povijest kao i danas događaju se velika, čudesna Božja 
djela, koja se ostvaruju u suradnji s ljudskom slobodom, u 
najdubljoj nutrini čovjeka. To su radikalna obraćenja. Prijelaz 
iz nevjere u vjeru, lz tame u svjetlo, iz smrti u život. Svje- 
dočanstva o tome donosi ova prekrasna knjiga. Sjetimo se 
samo nekih velikih imena: Augustin, Claudel, Chersterton, 


Frossard i dr. U toj knjizi oni svjedoče o milosnom preporodu 
u duši. Knjiga će dobro doći i ispovjednicima i penrtentima. 

JA I SVAGDANJA STVARNOST (V. Devetak). Pisac pomaže da 
vjernik malo dublje ponire u svoju vjeru i u njezinom svjetlu 
promatra svoj život i stvari i događaje koji ga okružuju. 

OPROŠTENJE IZVOR ŽIVOTA (H. Caldelari). Jedna od najljepših 
knjiga za one koji žele razmatrati o Božjem milosrđu i 
pripraviti se za temeljitu ispovijed i obraćenje. Uz razma- 
tranja dodano je i nekoliko obrazaca ispita savjesti: Prema 
Očenašu, prema blaženstvima, prema Božjim i crkvenim 
zapovijedima, staleškim dužnostima i prema osvrtu na tem- 
perament. 

OTAC UTJEHE (B. Schlink). Sadrži meditativne molitve za svaki 
dan tijekom cijele godine. 

RADOST MOGA SRCA (B. Schlink). Kratke molitvene misli za 
svaki dan tijekom godine. 

NEZASTARJELA MUDROST (Ž. Brzić). Aforizmi, pobudne misli 
svjetskih velikana za svaki dan tijekom godine. 

OČE NAŠ (A. Baur). Razmatranja o svakom zazivu Očenaša. 

KRIŽNI PUT (P Bertrand). Razmatranja uz svaku postaju križnog 
puta s ilustracijama. 

LJUBAV TRAŽI HRABROST (G. Moser). Sve što ostaje, što ima 
trajnu vrijednost počiva na onima koji u sebi nose istinsku 
ljubav. Ono što još jedino gori kada je svako oduševljenje 
već odavno ugašeno jest ljubav. Ljubav traži hrabrost, nije 
nipošto tek prazna parola. Samo ljubav čini ljudski život 
zaista ljudskim. Ono što nam daje da živimo - također i u 
trenucima straha i patnje, unatoč bremenima i kaosu sa- 
dašnjice - jest ljubav. O tome nadahnuto pisac govori u 
ovoj knjizi. 

KAKO DA NAĐEM SMISAO ŽIVOTA (G. Moser). Duboko 
meditativna knjiga na jasnom jeziku, od koje će svatko imati 
koristi kad je bude čitao. 

MOLITVE DUHU SVETOM (J. Galot). Poznati pisac u ovoj knjizi 
nadahnuto sriče meditativne molitve Duhu Svetom. 



